CELEX: 32012R0400
Language: sk
Date: 2012-05-07 00:00:00
Title: Vykonávacie nariadenie Komisie (EÚ) č. 400/2012 zo 7. mája 2012 o zatriedení určitého tovaru do kombinovanej nomenklatúry

11.5.2012   
            
            
               SK
            
            
               Úradný vestník Európskej únie
            
            
               L 124/13
            
         VYKONÁVACIE NARIADENIE KOMISIE (EÚ) č. 400/2012
   zo 7. mája 2012
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. mája 2012
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok takmer štvoruholníkového tvaru, znázorňujúci slona, s rozmermi približne 32 × 48 × 24 cm, pozostávajúci z dvoch polovíc vyrobených z tvarovaného pevného plastu. Má štyri kolieska a odnímateľný ramenný popruh, ktorý sa môže použiť aj na ťahanie výrobku.
                  Obe polovice spolu spája zabudované kĺbové spojenie v spodnej časti a dva bezpečnostné patentné uzávery na opačných koncoch, ktoré bránia tomu, aby sa výrobok okamžite úplne otvoril. Kĺbové spojenie umožňuje, aby obe polovice výrobku ležali pri otvorení plocho na zemi.
                  Jedna polovica výrobku je vybavená dvoma textilnými pásmi, ktoré vytvárajú pri spojení sponou tvar X. Na vnútornej strane má tiež pripevnené malé ploché textilné vrecko. Druhá polovica výrobku je vybavená priehradkou z textilného materiálu, ktorá obsahuje ploché vrecko so zapínaním na zips. Táto priehradka je upevnená na tej strane výrobku, na ktorej sa nachádza kĺbové spojenie, a môže sa uchytiť na opačnej strane tejto polovice.
                  (kufor)
                  (Pozri fotografie č. 660 A a B) (1)
                  
               
               
                  4202 12 50
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 1 (d) k 95. kapitole a znením číselných znakov KN 4202, 4202 12 a 4202 12 50.
                  Výrobok má objektívne vlastnosti kufrov položky 4202, ako sú napr. tvarovaný pevný plastový materiál, kĺbové spojenia, zapínací systém, pásy, priehradka a vrecká, kolieska a skutočnosť, že je tvarovaný a použiteľný ako schránka, ktorá sa otvára ako typický kufor s kĺbovým spojením. Tieto vlastnosti naznačujú, že výrobok sa má považovať za kufor a nie hračku s kolieskami. Preto je vylúčené zatriedenie do položky 9503 ako hračka s kolieskami podobná šliapacím autám.
                  Výrobok sa preto má zatriediť do číselného znaku KN 4202 12 50 ako kufor z tvarovaného plastového materiálu.
               
            
         
      
                  
                     
               
               
                  
                     
               
            
         (1)  Fotografie slúžia len na informačné účely.